135
Dikiri táakilɛnaa
1 Aleluya!
À Dikiri tↄ́ bo!
À Dikiri sáabu kpá, ákↄ̃nↄ a zĩkɛrinↄ!
2 Ákↄ̃nↄ kũ adì zĩ kɛ Dikiri bɛanↄ,
á gbɛ̃ kũ adìgↄ̃ zɛna ó Luda ↄnnnↄ.
3 À Dikiri tↄ́ bo, zaakũ à mana,
à a táaki lɛ́, zaakũ abirekũ mɛ́ à nna.
4 Dikiri Yakubu burinↄ sɛ̀ a pↄ́ ũ,
à Isarailanↄ dìtɛ a gbɛ̃ yenyĩdenↄ ũ.
5 Má dↄ̃ kũ Dikirin zↄ̃kↄ̃,
ó Luda mɛ́ à de tãnanↄla ń pínki.
6 Dikiri dì yã kũ à yei kɛ
musu kũ zĩtɛo,
ísira gũn kũ a lↄ̀nↄo.
7 Àdi tó legũ sisi ari andunia lɛ́zɛkia,
àdi tó legũ ma kũ a pinaao,
àdi bo kũ zàga'ĩao a pↄ́katɛkin.
8 À Misila daudunↄ dɛ̀dɛ
kũ pↄ́kãde nɛ́ káakunↄ pínki.
9 À sèedanↄ kũ daboyãnↄ kɛ̀ Misila,
à wɛ́ tã̀ Firi'auna kũ a ìbanↄa ń pínki.
10 À burinↄ làka dasi,
à kína gbãnadenↄ dɛ̀dɛ,
11 Amↄrinↄ kína Siↄ̃
kũ Basã kína Oguo
kũ Kanaanↄ bùsu kínanↄ ń pínki.
12 À ń bùsu sì à kpà
a gbɛ̃ Isarailanↄa túbi ũ.
13 Dikiri, n tↄ́ dìgↄ̃ kun gↄrↄ sĩnda pínki,
Dikiri, n yã nigↄ̃ dↄ gbɛ̃nↄgu ari ó buria.
14 Zaakũ Dikiri ni tó a gbɛ̃nↄ bo mana,
ani a zↄ̀blerinↄ wɛ̃nda gwa.
15 Burinↄ ń tãnanↄ pì kũ andurufuuo kũ wuraao,
bisãsiri ↄzĩnↄmɛ.
16 Ò lɛ́ vĩ, ama òdi yã oro,
ò wɛ́ vĩ, ama òdi gu ero,
17 ò sã vĩ, ama òdi yã maro,
òdi wesa boro.
18 Ń pìrinↄn lɛɛlɛ kũńwomɛ
kũ gbɛ̃ kũ òtɛni ń náani kɛnↄ ń pínki.
19 Isarailanↄ, à Dikiri sáabu kpá!
Haruna burinↄ, à Dikiri sáabu kpá!
20 Levi burinↄ, à Dikiri sáabu kpá!
Dikiri vĩnakɛrinↄ, à Dikiri sáabu kpá!
21 Arubarikademɛ Dikiri ũ zaa Zaiↄ̃,
àkũ kũ à kú Yurusalɛmu.
Aleluya!