77
Luda kpányĩ bɛgɛkɛna wari gũn
Asafa lɛ̀ɛ.
1 Ma lɛ́ zù Ludai ma a sìsi,
ma wiki lɛ̀ Ludaa de à ma yã ma.
2 Kũ má kú wari gũn ma Dikiri ki wɛ̀tɛ,
ma ↄ sɛ̀ musu gwãani kámmabonaa sari,
ma laakari gì kpátɛi.
3 Kũ ma laasun tà Luda kĩnaa, akũ ma ã'ã,
kũ ma dↄ a yãn, ma gↄ̃ kpam lɛɛkɛɛ.
4 N tò ma wɛ́ tɛ̃̀ i'onaa,
ma gↄ̃ bídi gũn má dↄ̃ deran ma ò nàro.
5 Ma dↄ yã zĩnↄn
kũ wɛ̃̀ kũ ò gɛ̃̀tɛnↄ.
6 Ma laasunn lɛ̀ ma swɛ̃̀ɛ gũn gwãani,
ma a zĩda là mà wɛtɛ mà dↄ̃.
7 Ma pì: Dikiri gìwai sãnsãnn yá?
A pↄ ni kɛ nna kũoo doroo?
8 A gbɛ̃kɛ làka mámmann yá?
A yã nigↄ̃ futɛna gↄrↄ sĩnda pínkin yá?
9 Ó wɛ̃ndagwana yã sã̀ Ludagun yá?
A pↄ fɛ̃̀wái, ani wɛ̃nda kɛwɛrɛ doroo?
10 Akũ ma pì: Yã kũ à ũ̀man dí.
Luda Musude ↄ bùsawɛrɛ.
11 Mani laasun lɛ́ Dikiri yãbonsarɛnↄa,
mani dↄ yã kũ à kɛ̀ yãnↄn.
12 Mani n daboyãkɛnanↄ laasun lɛ́ pínki,
mani n yãzↄ̃kↄ̃kɛnanↄ da ma swɛ̃̀n.
13 Luda, n zɛ́ kú adona.
Dikiri kpate zↄ̃kↄ̃ mɛ́ à kà lán ó Luda bàa?
14 Mↄkↄ̃mmɛ Luda yãbonsarɛkɛri ũ,
n n gbãna mↄ̀ burinↄnɛ.
15 N n gbɛ̃nↄ sura bà kũ n gã̀sã gbãnao,
ókↄ̃nↄ Yakubu kũ Yusufu burinↄ.
16 Kũ ísira wɛ́ sìnlɛ Luda,
kũ ísira wɛ́ sìnlɛ, akũ à kↄ́tↄ kpà,
à yĩ̀gãyĩgã ari a lòkoton.
17 Ludambɛ í kↄ̀tɛ,
surapatana kĩni dↄ musu,
n kànↄ tɛn fã legũpina ũ.
18 N pũtãna kĩni dↄ zàga'ĩa gũn,
n legũpinaa andunia pù pínki,
zĩtɛ kɛ̀ gìri à yĩ̀gãyĩgã.
19 N zɛ́ dà ísiran,
n gɛ̃ki kɛ̀ í zↄ̃kↄ̃nↄ dagura,
odi n gɛ̀sɛgbɛ ero.
20 N do n gbɛ̃nↄnɛ arɛ lán sã kpàsaa bà
Musa kũ Harunao gãi.