2
Be bɑ tɔmbu dɑm dɔremɔ
1 Bɔ̃rurobɑ be bɑ rɑ n kɔ̃sɑ bwisikumɔ wɔ̃kuru mi bɑ kpĩ.
Bɑ̀ n seewɑ buru buru kpɑ bu ye ko yèn sɔ̃ bɑ yen dɑm mɔ.
2 Bɑ̀ n goon gberu binɛ kuɑ, kpɑ bu tu mwɑ.
Bɑ̀ n goon diru binɛ kuɑ, kpɑ bu tu mwɑ.
Bɑ rɑ yɛ̃ro kɑ win yɛnugibu dɑm dɔrewɑ
kpɑ bu du bu ben dukiɑ kpuro gurɑ.
3 Yen sɔ̃nɑ Yinni Gusunɔ u nɛɛ, wee nɑ kɔ̃sɑn sɔɔru mɔ̀ tɔn ben sɔ̃.
Bɑ ǹ mɑɑ kpɛ̃ bu ye dukɑ suuri.
Mɛyɑ bɑ ǹ mɑɑ kpɛ̃ bu sĩ bɑ n wĩiru yɔ̃rɑsie dɑm dɑm.
Domi tɔ̃ɔ te tɑ wee mi, tɔ̃ɔ kɔ̃surɑ.
4 Yen tɔ̃ɔ te, bɑ koo gɔɔ wurɑ yeni ko bu nɛɛ,
wee! Bɑ bu gurɑ kpuro mɑm mɑm.
Ben tɔmbu bɑ ǹ mɑɑ tem mɔ.
Bɑ bu girɑ ben gbeɑn di.
Bɑ ye bɔnu kuɑ ben tii tiinɛ sɔɔ.
Mbɑn sɔ̃nɑ bɑ bu gurɑ nge mɛ.
5 Adɑmɑ sɑɑ gɑɑ sisi yè sɔɔ ben goo kun mɑɑ tem wɑsi
Yinni Gusunɔn tɔmbu bɑ̀ n tem bɔnu mɔ̀.
Gɑbu bɑ Gusunɔn sɔmɔ
Miseen gɑri siki
6 Ben gɑbɑ bɑ seewɑ bɑ Misee sɔ̃ɔwɑ bɑ nɛɛ,
ɑ ku mɑɑ gɑri suni ɑ n mɔ̀, kɔ̃sɑ ye, yɑ weewɑ kɑm kɑm.
7 Bɑ Isirelibɑn bweseru bɔ̃rusiwɑ?
Yinni Gusunɔ u suuru kpɑnɑwɑ?
Nge mɛyɑ u rɑ rɑɑ sun kue?
Adɑmɑ Misee bu wisɑ u nɛɛ,
gɑri doriyɑ nɑ gerumɔ be bɑ kom gem mɔ̀n sɔ̃.
8 Adɑmɑ bɛɛyɑ Yinni Gusunɔ u sɔ̃ɔmɔ u mɔ̀,
i kuɑ win tɔmbun yibɛrɛbɑ.
I tɔmbu sɛ̃re be bɑ wee tɑbu gberun di i ben yɑ̃nu potirɑ.
9 I ben kurɔbu girɑ sɑɑ yɛnu si bɑ kĩn min di,
mɑ i derɑ ben bibɑ kun mɑɑ girimɑ wɑsi sere kɑ bɑɑdommɑɔ yè nɑ rɑɑ bu wɛ̃.
10 I seewo i doonɑ,
i ǹ mɑɑ bɔri yɛndu wɑsi tem mɛ sɔɔ.
Wɑhɑlɑ bɑkɑ yɑ bɛɛ mɑrɑ bɛɛn mɛm nɔɔbu sɑrirun sɔ̃.
11 Domi Gusunɔn sɔmɔ benin bweserɑ i rɑ kɑ̃
be bɑ rɑ bɛɛ weesu kue bu nɛɛ,
i ko i tɑm wɑ i nɔ, yen tɑm bɔɔbɔm mɑm.
Yinni Gusunɔ
u koo Isireli be bɑ tie mɛnnɑ
12 Yinni Gusunɔ u nɛɛ,
bɛɛ Isirelibɑ, Yɑkɔbun bweseru,
kon bɛɛ be i tie kpuro mɛnnɑ.
Kon bɛɛ mɛnnɑ nge yɑ̃ɑnu gɔ̃ɔ teu sɔɔ.
Kpɑ i n wɑ̃ɑ sɑnnu nge yɑ̃ɑnu kpɑrɑ yerɔ.
Bɛɛn tem mu koo tɔmbu yibu.
13 Nɛ, Yinni Gusunɔ bɛɛn sinɑ boko,
nɛnɑ nɑ bɛɛ kpɑre.
Kon nɑ n bɛɛ swɑɑ gbiiye.
Nɛnɑ kon bɛɛ swɑɑ kɛniɑ i kɑ yɑkiɑrɑ.
I ko i swɑɑ gĩɑ kpɑ i yɑri min di.