132
Dauda burinↄ vutɛna kpatan Zaiↄ̃
Gɛna Yurusalɛmu lɛ̀ɛ.
1 Dikiri, ǹ tó Dauda yã gↄ̃ dↄngu
kũ wari kũ à kɛ̀nↄ pínki.
2 À la dà Dikirinɛ,
à lɛ́ sɛ̀ Yakubu Luda gbãnadenɛ à pì,
3 áni gɛ̃ kpɛ́nlo,
áni wútɛ a gádoaro,
4 áni we à idekũ dɛro,
áni tó i na a wɛ́aro,
5 ari à gɛ́ gu leo Dikirinɛ
à kpɛ́ bo Yakubu Luda gbãnadenɛ.
6 O a baaruu mà Ɛflata bùsun,
o boa Yarimu bura.
7 Ò gɛ́ a kúkia,
ò kútɛ a tìntin arɛ.
8 Dikiri, ǹ futɛ ǹ su n kipakia,
mↄkↄ̃n kũ n gbãnakɛ àkpatiio.
9 N gbàgbarinↄ manakɛ da uta ũ,
n yãmarinↄ ayuwii gↄ̃ dↄ.
10 Ǹsun mìkpɛrɛ zu kína kũ n kàanɛro
n zↄ̀bleri Dauda yãi.
11 Dikiri sì kũ a kunnaao Daudanɛ,
à náani vĩ, ani lɛ́ litɛro, à pì:
Mani n burinↄ doke ká n kpatan.
12 Tó n burinↄ ma bàka kunna kũńwo yã dà,
tó ò yã kũ ma dàńnɛnↄ kũna,
ń burinↄ nigↄ̃ vutɛ n kpatan gↄrↄ sĩnda pínki.
13 Zaakũ Dikiri Zaiↄ̃ sɛ̀,
à ye àgↄ̃ de a vutɛki ũ, à pì:
14 Gu dín manigↄ̃ kun gↄrↄ sĩnda pínki,
lan manigↄ̃ vutɛna, zaakũ à ma pↄ gbàmɛ.
15 Mani arubarika dan manamana,
mani pↄ́ble kpá a takasidenↄa à mↄ́ḿma.
16 Mani surabana da a sa'orinↄnɛ uta ũ,
ma yãmarinↄ ayuwii nigↄ̃ dↄ.
17 Gwen mani Dauda buri kína gbãnade bon,
gwen kína kũ ma kà tɛ́ nigↄ̃ kún.
18 Mani wé'i da a ibɛrɛnↄa,
a kífura nigↄ̃ pí a mìia.