25
Luda ó dãkpãrii
Dauda lɛ̀ɛ.
1 Dikiri, ma a swɛ̃̀ɛ kpàmma,
2 Ma Luda, matɛni n náani kɛ,
ǹsun tó wé'i ma kũro,
ǹsun tó ma ibɛrɛnↄ ma nɛro.
3 Wé'i ni gbɛ̃ kũ ò wɛ́ dↄnyĩnↄ kũ zikiro,
sé gbɛ̃ kũ ò bò n kpɛ sèeda ke sarinↄ.
4 Dikiri, ǹ n zɛ́ mↄmɛnɛ,
ǹ n yã dadamɛnɛ.
5 Ǹ ma da n yãpura zɛ́n,
ǹ a yã dadamɛnɛ,
zaakũ Luda ma surabariimɛ n ũ,
ma wɛ́ dìgↄ̃ dↄnyĩmɛ gↄrↄ sĩnda pínki.
6 N wɛ̃nda kũ n yenyĩo gↄ̃ dↄngu,
zaakũ abirekũnↄ kú kũnwo zaa zĩ, Dikiri.
7 Ǹsun taari kũ ma kɛ̀nↄ yã daro
ke durunna kũ ma kɛ̀ ma kɛfɛnnakɛgↄrↄanↄ.
Ǹ tó ma yã gↄ̃ dↄngu yenyĩ gũn,
kũ ń mana yãi, Dikiri.
8 Dikiri mana, àdi yã kɛ a zɛ́a,
abire yãi àdi a yã dada durunnakɛrinↄnɛ.
9 Àdi zĩdabusarinↄ da a zɛ́a,
àdi yã mana dadańnɛ.
10 Dikiri dìgↄ̃ yenyĩ kũ náanio vĩ
kũ gbɛ̃ kũ ò a bàka kunna kũńwo yã kũnanↄ.
11 Bee kũ ma durunna zↄ̃kↄ̃ Dikiri,
ǹ kɛ̃ma n tↄ́bona yãi.
12 Dí mɛ́ à Dikiri vĩna vĩi?
Dikiri dì ade da zɛ́ kũ à de à sɛ́a.
13 Ade nigↄ̃ kú nnamanaa gũn,
a burinↄ mɛ́ onigↄ̃ ń bùsu vĩ.
14 Dikiri nna kũ a vĩnakɛrinↄ,
àdi tó ògↄ̃ a bàka kunna kũńwo yã dↄ̃.
15 Ma wɛ́ dìgↄ̃ dↄ Dikiria baala'i,
àkũ mɛ́ àdi ma gbá bo bàn.
16 Ǹ arɛ dↄma, ń ma wɛ̃nda gwa,
zaakũ má kú mado wɛ́tãmma gũn.
17 Ma yã'ũmmananↄ kàra ma nɛ̀sɛɛ gũn,
ǹ ma bo ma wari pìn.
18 Ǹ ma wɛ́tãmma kũ ma pↄsirao gwa,
ǹ ma durunnanↄ kɛ̃ma pínki.
19 Ǹ gwa lákũ ma ibɛrɛnↄ dàgula nà,
ò zã̀magu pãsĩpãsĩ.
20 Ǹ ma wɛ̃̀ndi dãkpã, ń ma sura ba,
ǹsun tó wé'i ma kũro, zaakũ ma nanyĩ.
21 Ǹ tó yãpura kũ kunna manao gↄ̃ ma dãkpã,
zaakũ ma wɛ́ dìgↄ̃ dↄnyĩ.
22 Luda, ǹ Isarailanↄ bo ń warikɛnanↄn pínki.