17
Taarisaride aduakɛnaa
Dauda aduakɛnaa
1 Dikiri, ǹ ma yãzɛde ma,
ǹ sã kpá ma wikilɛnaai,
ǹ ma wɛ́kɛna sí,
zaakũ matɛn kɛ kũ manafikioro.
2 N kĩnaan mani yã nna len,
n wɛ́ tɛn yã kũ à zɛ́ vĩ e sãnsãn.
3 N ma swɛ̃̀ɛ gwà, n wɛ́ tɛ́mai gwãani,
n ma tàasii kà, ńdi yãke emaro,
zaakũ ma zɛo kũ ma lɛ́ ni ma kari boro.
4 Madì tɛ́ bisãsiri yãkɛnanↄiro,
madì gbɛ̃ pãsĩnↄ turuba sɛ́ro.
5 Ma kure n zɛ́n súsu,
mádi pã n yãnɛro.
6 Matɛn lɛ́ zunyĩ, zaakũ ĩni wema.
Luda, ǹ sã kpá ma aduakɛnaai.
7 Ǹ n gbɛ̃kɛ yãbonsarɛ kɛmɛnɛ,
ǹ gbɛ̃ kũ ò nànyĩnↄ bo ń ibɛrɛnↄ ↄĩ.
8 Ǹ laakari dↄma lán n wɛ́nɛ bà,
ǹ ma sↄtↄ n orun.
9 Ǹ ma sí gbɛ̃ pãsĩ kũ òdi wari dↄmanↄa,
ma ibɛrɛ kũ ò likanamai pìnↄ.
10 Òdi gbɛ̃ke wɛ́ gwaro,
ń lɛ́ dì zĩda sɛna lei yã o.
11 Ò pɛ̀tɛmai ò lìkamai,
ò wɛ́ pìtima de ò le ò ma pãtɛ zĩtɛ.
12 Ò ye ò ma kɛ yákiyaki
lákũ músu nàdɛri dì kɛ nà,
lán músu kũ à natɛna gukpado bà.
13 Dikiri, ǹ futɛ ǹ dańlɛ ǹ ń nɛ,
ǹ ma sí gbɛ̃ pãsĩnↄa kũ n fɛ̃nɛdao.
14 Ǹ ma bo ń ↄĩ kũ n gbãnao.
Ń baka kú andunia díkĩna gũn,
ń aruzɛkɛ dìgↄ̃ dińyĩ, ń nɛ́nↄ dì kã,
òdi pↄ́ kũ à dìńyĩnↄ kátɛ ń nɛ́nↄnɛ.
15 Makũ sↄ̃, mani wɛ́ kɛ pla kũnwo ma nɛ̀sɛmana yãi,
tó ma n e ma vugↄrↄa, abirekũ ni ma kã.