46
Luda kú kũoo
Kora burinↄ lɛ̀ɛ.
1 Ludan ó utɛki ũ kũ ó gbãnao,
àdigↄ̃ kpáwái gↄrↄ sĩnda pínki ó warikɛnaa gũn.
2-3 A yã mɛ́ à tò bee tó andunia yàka
akũsↄ̃ kpinↄ lɛ̀tɛ ò sì ísiran,
bee tó í pì kĩni kà à fùtaa bò
akũsↄ̃ kpinↄ dège kũ kĩnio,
swɛ̃̀ ni kɛ̃óguro.
4 Swa ke kun kũ a í dì su kũ pↄnnao Luda wɛ̃tɛ gũn,
Luda Musude kúki kũ à kú adonaa pìi.
5 Luda kú wɛ̃tɛ pìi gũn, ani gↄ̃ bɛzĩ ũro,
Luda ni kpái gudↄo.
6 Burinↄ tɛn wiki lɛ́, kpatanↄ tɛn yĩgã,
Luda pũ̀tã, akũ andunia yↄ̀.
7 Dikiri Zĩ̀karide kú kũoo,
Yakubu Ludan ó utɛki ũ.
8 À mↄ́ à Dikiri yãkɛnanↄ gwa,
lákũ à yã yìa anduniaa nà.
9 Àkũ mɛ́ àdi zĩ̀i mì dɛ ari andunia lɛ́n,
àdi sánↄ ɛ́'ɛ àdi sárinↄ dúgu zↄ̃,
àdi tɛ́ sↄ̃ sɛ̃gbakonↄa.
10 À zɛ tɛɛnɛ àgↄ̃ dↄ̃ kũ makũmɛ Luda ũ.
Burinↄ ni ma tↄ́ sɛ́ lei,
oni ma tↄ́ kpá andunia gũn pínki.
11 Dikiri Zĩ̀karide kú kũoo,
Yakubu Ludan ó utɛki ũ.