41
Gyãre aduakɛnaa
Dauda lɛ̀ɛ.
1 Arubarikaden gbɛ̃ kũ àdi gbãnasaride yã da ũ,
Dikiri dì a bo warikɛnagↄrↄa.
2 Dikiri ni à dãkpã à a gba wɛ̃̀ndi gbã̀na,
ani arubarika daagu a bùsun,
ani a kpá a ibɛrɛnↄa ò ń pↄyeina kɛaro.
3 Dikiri ni zɛ kãao tó à wutɛna gyãn,
ani tó à futɛ gyã pìn aafia.
4 Ma pì: Dikiri, ma durunna kɛ̀nnɛ,
ǹ ma wɛ̃nda gwa, ń ma gba aafiaa.
5 Ma ibɛrɛnↄ tɛni ma wɛtɛ kũ gao ò pì:
Bↄrɛn ani ga de a tↄ́ sãtɛɛ?
6 Tó ò sù ma gwa, yã pãn òdi omɛnɛ,
òdi baaru vãni wɛtɛ ma yã musu,
gbasa òdi futɛ ò gɛ́ ò yã pì fã bàai.
7 Ma zãngurinↄ dì ma kpákpa kũ yã vãnio,
ń pínki òdi àlesi vãni dↄma ò pi:
8 Gagagyã mɛ́ à a lè,
ani futɛ a wutɛna bire gũn doro.
9 Bee ma gbɛ̃nna kũ ma a náani kɛ̀,
kũ odì ↄ kakara ta dokↄ̃nↄ gũn bò ma kpɛ.
10 Mↄkↄ̃n sↄ̃ Dikiri, ǹ ma wɛ̃nda gwa,
ǹ ma gba aafiaa de mà fĩna bońnɛ.
11 Tó ma ibɛrɛnↄ dí ma yↄ̃̀gↄ̃ kɛmaro,
manigↄ̃ dↄ̃ sà kũ ma yã kàngu.
12 Ń ma kũna ma nɛ̀sɛmana yãi,
ń tò màgↄ̃ kú n arɛ gↄrↄ sĩnda pínki.
13 Arubarikade Dikiri, Isarailanↄ Luda
zaa káaku ari gↄrↄ sĩnda pínki!
Aami! Aami!
TAKADA PLADE
Zabura 42-72