58
Gbɛ̃ vãninↄ tona kũ Ludao
Dauda lɛ̀ɛ.
1 Gbãnadenↄ, adì yã o a zɛ́a sↄ̃ yá?
Adì yãkpatɛ kɛ kũ gbɛ̃nↄo súsu yá?
2 Adì yã vãni laasun lɛ́ á swɛ̃̀ɛ gũn,
adì gbãna mↄ gbɛ̃nↄnɛ á bùsun.
3 Gbɛ̃ vãninↄn sãtɛna zaa ń ina gↄrↄmɛ,
ɛ́kɛdenↄn yakana zaa ń da nɛ̀sɛn.
4 Ń lɛ́gbɛ de lán mlɛ̃̀ sɛwɛ bà,
ò de lán káre kũ à a sã tàtaa bà,
5 de mlɛ̃̀ɛ pì sún a kↄ̃kↄ̃'ori úra ũ maro,
de àsun a dabukɛri gonikɛ ero.
6 Luda, ǹ ń saka ɛ́'ɛńnɛ ń lɛ́n,
Dikiri, ǹ músuu pìnↄ saka sↄ̃ntɛnↄ ɛ́'ɛńnɛ.
7 Ǹ tó ò gɛ̃tɛ lán í bàasinaa bà.
Tó ò sá gà, ǹ ń kànↄ ɛ́'ɛńnɛ.
8 Ǹ tó ò kori kɛ zɛ́n lán kↄntↄ lɛ́'i bà,
ògↄ̃ de lán nↄ̀bↄtɛnɛ kũ adi ifãntɛ̃ ero bà.
9 Ari yàka tɛ́ gↄ̃ oro wã,
gbɛ̃ vãninↄ ni gɛ̃tɛ kũ ĩao.
10 Gbɛ̃ mananↄ ni pↄnna kɛ
zĩ kũ Luda fĩna bòńnɛ gbɛ̃ vãninↄa,
kũ ò ń gbá pìpi ń aru gũn.
11 Gbɛ̃nↄ ni pi: Gbɛ̃ mananↄn láada vĩ fá!
Luda kun, àdi yãkpatɛ kɛ andunia gũn.