39
Takaside ↄ́ↄdↄna Ludanɛ
Dauda lɛ̀ɛ.
1 Ma pì, manigↄ̃ ma zĩda kũna dↄ̃,
mani tó ma lɛ́ ma da durunnakɛnaa gũnlo.
Tó gbɛ̃ vãni kú kũmao, mani ma lɛ́ kũ.
2 Ma lɛ́ nakↄ̃ana, ma yĩtɛ kítikiti,
mádi yãke oro, bee yã mana se,
akũ ma yã'ũmmanaa ɛ̀ra à kàra.
3 Ma swɛ̃̀ɛ puusu bò ma gũn,
kũ ma laasunn lɛ̀, ma nɛ̀sɛɛ wã̀,
akũ ma lɛ́ bò ma pì:
4 Dikiri, ǹ tó mà a wɛ̃̀ndigↄrↄ lɛ́ dↄ̃
kũ ma gↄrↄ dasi lɛ́o.
Ǹ tó màgↄ̃ dↄ̃ lákũ ma wɛ̃̀ndii ni láka nà araga.
5 N ma wɛ̃̀ndi lɛ́ yↄ̃̀ n ↄla lɛ́n,
ma kunna de wɛ́ kũ yĩola n kĩnaaro.
Gbɛ̃ sĩnda pínki dì gɛ̃tɛ lán ĩa bàmɛ,
6 bisãsiri tɛna dìgↄ̃ de lán uraa bàmɛ.
Àdi kɛ gàragara à aruzɛkɛ kakara,
ama à dↄ̃ ke dín ani gↄ̃nɛro.
7 Tó lɛmɛ, bↄ́ tãmaan manigↄ̃ vĩi?
Mↄkↄ̃mmɛ ma wɛ́ donyĩ, Dikiri.
8 Ǹ ma taarinↄ kɛ̃ma,
ǹsun tó yↄ̃nkↄnↄ ma foboro.
9 Ma lɛ́ nakↄ̃ana, mádi ma lɛ́ wɛ̃kↄ̃aro,
zaakũ mↄkↄ̃n mɛ́ n yã bire kɛ̀.
10 Ǹsun ma lɛ́ doro,
n okũ tɛni ma ká gaa.
11 Ndì gbɛ̃ toto ndì wɛ́ tãa a durunna yãi,
ndì a aruzɛkɛ ble lán blɛ́ bà.
Gbɛ̃ sĩnda pínki dì gɛ̃tɛ lán ĩa bàmɛ.
12 Ǹ ma aduakɛna sí Dikiri,
ǹ sã kpá ma wikilɛnaaa.
Ǹsun sã tata ma ↄ́ↄdↄnaanɛro,
zaakũ n nibↄↄn ma ũ,
má de gbɛ̃ zĩ̀tↄ ũ lán ma dizinↄ bà.
13 Ǹ wɛ́ goma de ma pↄ le àgↄ̃ nna dↄ,
ari màgↄ̃ gɛ́ andunia tó.