11
1 Ǹ gba da kũ pↄ́bleo gbɛ̃nↄnɛ,
zĩkea ĩni le dↄ.
2 Ǹ kpaatɛtɛ gbɛ̃nↄn supplanↄnɛ ke sↄraakↄ̃,
zaakũ ń kisira kũ ani bùsu le dↄ̃ro.
3 Tó ludambɛ sira kũ̀ kũ ío,
àdi ma zĩtɛ legũ ũmɛ,
tó lí lɛ̀tɛ ifãboki kpa ke ifãlɛtɛ kpa,
gu kũ à lɛ̀tɛn, gwen àdigↄ̃ wútɛn.
4 Gbɛ̃ kũ à wɛ́ dↄ ĩai dì pↄ́ tↄ̃ro,
gbɛ̃ kũ àtɛn ludambɛ sira gwa dì pↄ́ kɛ̃ro.
5 Lákũ ń wɛ̃̀ndiboki dↄ̃ro nà
ke nɛ́ kasana a da gbɛrɛn,
ĩni fↄ̃ ǹ Luda Pↄ́sĩndapinkikɛri zĩ dↄ̃ro.
6 Ǹ pↄ́ tↄ̃ kↄnkↄ,
ǹsun ma'ã kũ ↄkↄsiro,
zaakũ ń dↄ̃ a kpate mɛ́ ani arubarika kɛro.
Adíkĩnan yá ke adirekũn yá,
ke onigↄ̃ mana ń pínkin yá, ń dↄ̃ro.
7 Gupura nna,
ifãntɛ̃'ena dì káńgu.
8 Bee tó gbɛ̃ wɛ̃̀ndi gbã̀na fↄ̃ àgↄ̃ dera,
à pↄnna kɛn pínki.
Bee kũ abireo à laasun lɛ́ gusira gↄrↄa,
zaakũ onigↄ̃ dasimɛ.
Yã kũ àtɛn su pínki pãmɛ.
Lɛ́dana kɛfɛnnanↄa
9 Kɛfɛnna, ǹ pↄnna kɛ n kɛfɛnnakɛgↄrↄa,
ǹ tó n pↄ kɛ nna n nɛ́gↄ̃gbɛ̃kɛgↄrↄ zĩ.
Ǹ yã kũ à n pↄ gbà kɛ
ǹ tɛ́ pↄ́ kũ à kàngui,
ama a pínki gũn ǹgↄ̃ dↄ̃ kũ
Luda ni yãkpatɛ kɛ kũnwo.
10 Ǹsun tó n pↄ yakaro,
ǹ n mɛ̀'ũmmanↄ gonla,
zaakũ kɛfɛnnakɛ kũ mìkã sirao dì gɛ̃ zɛ́lamɛ.