103
Luda gbɛ̃kɛ
Dauda lɛ̀ɛ.
1 Ma swɛ̃, ǹ Dikiri sáabu kpá,
ma gu sĩnda pínki, ǹ a tↄ́ kũ à kú adona bo.
2 Ma swɛ̃̀, ǹ Dikiri sáabu kpá,
ǹsun sã a yãmanakɛna kenlo.
3 Àdi ma taarinↄ kɛ̃ma pínki,
àdi ma werekↄ̃a kũ ma gyãnↄ pínki.
4 Àdi ma wɛ̃̀ndi bo gyãwãn,
àdi a nna diramɛnɛ a gbɛ̃kɛ kũ a wɛ̃ndaoo gũn.
5 Àdi tó pↄ́ mana kũ má yeinↄ mↄ́ma,
de ma kɛfɛnnakɛ le àgↄ̃ dufu lán vãu pↄ́ bà.
6 Dikiri dì yã kɛ a zɛ́a,
àdi tó yã bo gↄ̃nawɛ̃ndadenↄo nna.
7 À tò Musa a pↄyeina yã dↄ̃̀,
à a yãbonsarɛnↄ mↄ̀ Isarailanↄnɛ.
8 Dikiri sùru vĩ kũ wɛ̃ndao,
a pↄ dì fɛ̃ likaro, a gbɛ̃kɛ dasi manamana.
9 Ani ń taari le gɛ̃̀n baaakↄ̃ro,
ani pↄfɛ̃ da a nɛ̀sɛn gↄrↄ sĩnda pínkiro.
10 Àdi yã kɛwɛrɛ lán ó durunnanↄn de nàro,
àdi fĩna bowá lán ó sãtɛnanↄn de nàro.
11 Lákũ ludambɛ lei de nà kũ zĩtɛo,
lɛn à gbɛ̃kɛ zↄ̃kↄ̃ kũ a vĩnakɛrinↄo lɛ.
12 Lákũ ifãboki zã̀kↄ̃nɛ kũ a lɛ́tɛ kpao nà,
lɛn àdi ó taarinↄ kɛ̃wá lɛ.
13 Lákũ de dì a nɛ́nↄ wɛ̃nda gwa nà,
lɛn Dikiri dì wɛ̃nda dↄ̃ a vĩnakɛrinↄnɛ lɛ.
14 Zaakũ à dↄ̃ pↄ́ kũ à ó kɛ́o,
à dↄ̀n kũ bùsuumɛ ó ũ.
15 Bisãsiri wɛ̃̀ndi kutu lán sɛ̃̀ɛ bà,
àdigↄ̃ gakuri vĩ gↄrↄ pla lán lávu bà.
16 Tó ĩa pàa, àdi gɛ̃tɛ,
gu kũ à kunn pìi dì dↄ a yãn doro.
17 Dikiri dìgↄ̃ gbɛ̃kɛ vĩ kũ a vĩnakɛrinↄ
zaa káaku ari gↄrↄ sĩnda pínki,
àdi yã mana kɛ ń nɛ́nↄnɛ kũ ń daikorenↄ,
18 gbɛ̃ kũ ò zɛ̀ kũ a bàka kunna kũńwo yão
akũsↄ̃ ò yã kũ à dìtɛnↄ kũnanↄ.
19 Dikiri a kpataa dìtɛ musu,
à gbãna vĩ gbɛ̃ sĩnda pínkia.
20 À Dikiri sáabu kpá, ákↄ̃nↄ a malaikanↄ,
ákↄ̃nↄ gbãnade kũ adì a yã ma à zĩ kɛanↄ.
21 À Dikiri sáabu kpá, ákↄ̃nↄ ludambɛ zĩ̀karinↄ á pínki,
ákↄ̃nↄ a zĩkɛri kũ adì a pↄyenyĩna yã kɛnↄ.
22 À Dikiri sáabu kpá, ákↄ̃nↄ a pↄ́kɛnanↄ á pínki
gu kũ àtɛn kí blennↄ pínki.
Ma swɛ̃̀, ǹ Dikiri sáabu kpá.