68
Luda zↄ̃kↄ̃kɛ
Dauda lɛ̀ɛ.
1 Luda futɛ, a ibɛrɛnↄ fãkↄ̃a,
a zãngurinↄ bàa lɛ́nɛ.
2 Lákũ túsukpɛ dì gɛ̃tɛ kũ ĩao nà,
ǹ tó ò gɛ̃tɛ lɛ.
Lákũ zↄ́saa dì yↄ́ tɛ́ sarɛ nà,
yãvãnikɛrinↄ ni kakatɛ Luda arɛ lɛ.
3 Gbɛ̃ mananↄ sↄ̃ ò pↄnna kɛ,
ò yáa dↄ Luda arɛ,
ò vĩvĩ kũ pↄnna zↄ̃kↄ̃ↄo.
4 À lɛ̀ sí Ludanɛ à lɛ́ maa,
à di ludambɛ lukua, à a tↄ́ bo,
a tↄ́n Dikiri, à pↄnna wiki lɛ́ a arɛ.
5 Kunna a kpɛ́ kũ à kú adonaa gũn,
Luda bi tonɛnↄ demɛ,
gyaanↄnↄ zɛkũnwodemɛ.
6 Luda dì bɛ kɛ gbɛ̃ kũ à gbɛ̃ vĩronɛ,
àdi purusunanↄ bↄtɛ à ń da nnamanan,
sãgbãnadenↄ sↄ̃ onigↄ̃ kú gu kori gũmmɛ.
7 Luda, kũ n do n gbɛ̃nↄnɛ arɛ,
gↄrↄ kũ n táa ò kũńwo gbárannan,
8 zĩtɛ yĩ̀gãyĩgã, ludambɛ legũ gbàrɛ n arɛ,
mↄkↄ̃n Luda kũ n yã ò Sinai kpi musu,
Luda, Isarailanↄ Luda.
9 Luda, n mùsɛɛ pìsi ń bùsuua baala'i,
n n gbɛ̃ busananↄ gbà gbãna.
10 N gbɛ̃nↄ vùtɛ a gũn Luda,
akũ n wɛ̃ndadenↄ gbà pↄ́ n manakɛ yãi.
11 Dikiri yã ò,
akũ nↄgbɛ̃nↄ gↄ̃̀ a baarukparinↄ ũ dasi.
12 Kínanↄ kũ ń zĩ̀karinↄ tɛn bàa lɛ́ likalika,
nↄgbɛ̃ kũ ò gↄ̃̀ bɛnↄ tɛni ń pↄ́nↄ kpaatɛtɛ.
13 Bee kũ a wutɛ a kpàsa guragura,
andurufu í kú ma potɛ̃nɛ dɛ̀mbɛrɛnↄa,
a kãnↄ tɛn tɛ́ kɛ lán wuraa bà.
14 Kũ Gbãnasĩndapinkide kínanↄ fã̀kↄ̃a,
ò kↄ̀tɛ Zalamↄ kpia lán legũgbɛɛ bà.
15 Basã kpi gakuri vĩ,
Basã kpi mìsↄ̃ntɛnↄn dasi.
16 Ákↄ̃nↄ kpi mìsↄ̃ntɛnↄ,
bↄ́yãi átɛn kpi kũ Luda sɛ̀
a kíbleki ũ gwa kũ nɛ̀sɛgↄ̃baaoo?
Gwen Dikiri nigↄ̃ kun gↄrↄ sĩnda pínki.
17 Luda sↄ̃gonↄ lɛ́ vĩro,
à kà dúbu lɛu ũgbangba,
Dikiri bòo zaa Sinai,
à sù à kìpa a gu kũ à kú adonan.
18 N futɛ n ta musu dona zĩ̀zↄnↄnɛ arɛ,
n gba sì gbɛ̃nↄa ari kũ sãgbãnadenↄ,
akũ n vutɛ gwe, Dikiri Luda.
19 Arubarikademɛ Dikiri Luda ó surabari ũ,
àkũmɛ àdigↄ̃ ó asonↄ sɛna lákũ gu dìgↄ̃ dↄ nà.
20 Ó Luda bi Luda kũ àdi ń sura bamɛ,
Dikiri Luda mɛ́ àdi ó bo ga lɛ́i.
21 Luda ni a ibɛrɛnↄ mì wíwińnɛ,
bisãsiri mìkã dↄrɛ kũ ò tɛ́ ń durunnaanↄ.
22 Dikiri pì: Mani ń bↄtɛ Basã bùsun,
mani ń bↄtɛ ísira lↄ̀n,
23 de à á gbá ya á ibɛrɛnↄ arun,
á gbɛ̃danↄ ni nɛ́nɛ matɛn ò ń baka ble.
24 Luda, o n gbɛ̃nↄ è ò tɛ́tɛkↄ̃i,
ma Luda ma Kína, òtɛn su n kúkia.
25 Lɛ̀sirinↄn tɛ́ arɛ, batanↄn tɛ́ ń kpɛ,
nↄkpare sɛ̃gɛ̃sɛ̃gɛ̃parinↄn tɛ́ ń guragura.
26 À Luda tↄ́ bo pari kↄ̃kakaranaa gũn,
à Dikiri sáabu kpá ákↄ̃nↄ Isaraila burinↄ.
27 Nɛ́ kpɛde Biliaminu burinↄn tɛ́ arɛ gwe,
abire gbɛra Yudanↄ kínɛnↄ kũ ń gbɛ̃nↄ
kũ Zɛbuluni buri kínɛnↄ
kũ Nafatali buri kínɛnↄo.
28 Luda, ǹ n gbãna mↄwɛrɛ,
Luda, ǹ bo kũ n gbãna kũ n mↄ̀wɛrɛ yão.
29 Kínanↄ ni sunnɛ kũ ń gbanↄ
n kpɛ́ kũ à kú Yurusalɛmu yãi.
30 Ǹ kpãkɛ̃ Misila ítɛnↄbↄↄi,
ǹ pata burinↄ zùsanↄa kũ ń gbɛ̃nↄo.
Ǹ andurufu gò tↄ̃ḿma,
ǹ gbɛ̃ kũ zĩ̀kanaa dì kɛńnɛ nnanↄ fãkↄ̃a.
31 Misilanↄ ni zĩ̀rinↄ gbarɛmma,
Etiopianↄ ni ↄ dↄmma, Luda.
32 Andunia kpatablerinↄ, à lɛ̀ sí Ludanɛ,
à Dikiri táaki lɛ́,
33 àkũ kũ à di ludambɛ kũ à kun zaa zĩzĩa.
À ma, àtɛn pũtã gbãnagbãna.
34 À Luda gbãna kpàkpa kɛ,
ò a zↄ̃kↄ̃kɛ dↄ̃ Isarailanↄa,
a gbãna kú ludambɛa.
35 Luda, ń naasi vĩ n kúkia,
Isarailanↄ Luda dì gbãna kũ ikooo kpá a gbɛ̃nↄa.
Arubarikademɛ Luda ũ!