146
Dikiri laakaridↄna wɛ̃ndadenↄa
1 Aleluya!
Ma swɛ̃̀, ǹ Dikiri táaki lɛ́.
2 Manigↄ̃ Dikiri táaki lɛ́ ari ma wɛ̃̀ndi lɛ́a,
manigↄ̃ lɛ̀ sí ma Ludanɛ ari ma kunna lɛ́a.
3 Àsun náani kpá gbãnadenↄaro,
surabana kú bisãsiri kĩnaaro.
4 Tó ń wɛ̃̀ndii tà, òdi ɛra ò gɛ̃ bùsun,
zĩ birean yã kũ òtɛn pɛ́a dì láka.
5 Arubarikademɛ gbɛ̃ kũ Yakubu Luda de a kpanyĩri ũ ũ,
kũ à wɛ́ dↄ Dikiri a Ludai.
6 Àkũ mɛ́ à musu kũ zĩtɛo kɛ̀,
ísira kũ pↄ́ kũ ò kú a gũnnↄ pínki.
Dikiri náani vĩ gↄrↄ sĩnda pínki,
7 àdi yã sí kũ gbɛ̃ kũ òtɛn gbãna mↄńnɛnↄo,
àdi pↄ́ble kpá nàdɛrinↄa.
Dikiri dì bàa poro gbɛ̃ kũ ò yĩnanↄa,
8 Dikiri dì vĩ̀nanↄ wɛ́ wɛ̃ńnɛ,
Dikiri dì gbɛ̃ kũ wari tↄ̃̀ḿmanↄ futɛ,
Dikiri dìgↄ̃ ye gbɛ̃ mananↄi.
9 Dikiri dì bòasunↄ gwa,
àdi ↄ da gyaanↄnↄa kũ tonɛnↄo,
ama àdi zɛ́ yãkatɛ gbɛ̃ vãninↄnɛ.
10 Dikiri dìgↄ̃ kí ble gↄrↄ sĩnda pínki,
Zaiↄ̃denↄ, á Luda dìgↄ̃ kun ari á buria.
Aleluya!