143
Kunna ibɛrɛnↄ ↄĩ aduakɛnaa
Dauda lɛ̀ɛ.
1 Dikiri, ǹ ma aduakɛna sí,
ǹ sã kpá ma wɛ̃nda wikii,
ǹ wema n náani kũ n manao yãi.
2 Ǹsun yãkpatɛ kɛ kũ makũ n zↄ̀bleriioro,
zaakũ gbɛ̃ke taari sari n kĩnaaro.
3 Ma ibɛrɛ pɛ̀tɛmai à ma nɛ,
à tò má kú gusiran
lán gbɛ̃ kũ à gà zaa gìkɛnaa bà.
4 Akũ ma nɛ̀sɛɛ yàka manamana,
ma sↄ̃pɛ̀tɛ vãni.
5 Yã zĩzĩnↄ dↄ̀magu,
madì laasun lɛ́ n zĩkɛnanↄa,
madì n yãkɛnanↄ da.
6 Ma a ↄ dↄnyĩ,
madì n ni dɛ lán gukori dì í ni dɛ nà.
7 Ǹ wema likalika Dikiri,
ma gbãna làka.
Ǹsun mìkpɛrɛ zumɛnɛro,
de màsun gↄ̃ lán gbɛ̃ kũ ò sì gyãwãnnↄ bàro.
8 Ǹ n gbɛ̃kɛ mↄmɛnɛ kↄnkↄ,
zaakũ mↄkↄ̃mmɛ má n náani vĩ.
Ǹ ma da zɛ́ kũ à de mà sɛ́a,
zaakũ mↄkↄ̃mmɛ ma a swɛ̃̀ɛ kpàmma.
9 Ǹ ma sí ma ibɛrɛnↄa, Dikiri,
mↄkↄ̃mmɛ ma nanyĩ.
10 Mↄkↄ̃mmɛ ma Luda ũ,
ǹ n pↄyenyĩna yã damɛnɛ.
Ǹ tó n Nini mana domɛnɛ arɛ gusaran.
11 Ǹ ma wɛ̃̀ndi dãkpã n tↄ́ yãi, Dikiri,
ǹ ma bo yã'ũmmanaa gũn n mana yãi.
12 Ǹ ma ibɛrɛnↄ láka n gbɛ̃kɛ yãi,
ǹ ma zãngurinↄ dɛdɛ ń pínki,
zaakũ n zↄ̀bleriimɛ ma ũ.