13
Siri dɑ̃ɑki bi bɑ Isirelibɑ kuɑ
1 Yellu Efɑrɑimubɑrɑ bɑ dɑm bo Isirelibɑ sɔɔ.
Bɑ̀ n bwese kɛri yi yi tie gɑri sɔ̃ɔwɑ,
bɑ rɑ nɑndewɑ.
Adɑmɑ bɑ bũu wi bɑ mɔ̀ Bɑɑli sɑ̃wɑ,
mɑ bɑ gu.
2 Wee sere kɑ tɛ̃, bɑ durum mɔ̀ bɑ dɔɔ.
Bɑ tii bwɑ̃ɑroku sii geesuginu kuɑ.
Ben tiiwɑ bɑ bwisikɑ
mɑ bɑ nu sekɑ kɑ ben nɔmɑ
nu kɑ nɑɑ binu weenɛ.
Mɑ bɑ gerumɔ nin sɔ̃ bɑ mɔ̀,
be bɑ yɑ̃kuru nɑ,
bu yiiro bu nɑɑ bii ni sɔ̃su.
3 Yen sɔ̃nɑ bɑ koo doonɑ nge bururun kɑkoru
ǹ kun mɛ nge dirum.
Bɑ sɑ̃ɑ nge yɑkɑ si bɑ gurɑ bɑ yɑri doo soo yerun di
su kɑ woo doonɔ
ǹ kun mɛ nge wii si su yɑrimɔ gbɑburun di.
4 Adɑmɑ nɛ, nɑ sɑ̃ɑwɑ Gusunɔ ben Yinni
sɑɑ mìn di nɑ bu yɑrɑmɑ Egibitin di.
Bɑ ǹ mɑɑ Yinni goo mɔ mɑ n kun mɔ nɛ.
Fɑɑbɑ kowo mɑɑ sɑri nɛ bɑɑsi.
5 Nɑ bu kpɑrɑ sɑɑ mìn di bɑ wɑ̃ɑ gbɑburɔ
mi gɑ̃ɑnu ku rɑ kpi.
6 Sɑnɑm mɛ bɑ duɑ tem mɛ sɔɔ,
bɑ di bɑ debɑ nge yɑɑ sɑbe ni bɑ kpɑre,
mɑ bɑ tii suɑbu toruɑ bɑ mɑn duɑri.
7 Tɛ̃, ko nɑ n sɑ̃ɑwɑ nge gbee sunɔ
nɑ n bu mɑrɑ swɑɑɔ nge musuku gbeeku.
8 Kon bu wɔrimɑwɑ nge gbeeku yɑɑ gɔbɑ
yèn binu bɑ mwɑ.
Kpɑ n ben toronu bɛsuku.
Mɛyɑ kon bu kɑsuku
nge mɛ gbeeku yɛɛ yi rɑ yɑɑ kɑsuku,
kpɑ gbee sunɔ niu gu bu tem.
9 Isirelibɑ, wee i kɑm kuɑ
yèn sɔ̃ i mɑn seesi nɛ wi kon kpĩ n bɛɛ somi.
10 Mɑnɑ bɛɛn sinɑ boko u wɑ̃ɑ.
I de u bɛɛ fɑɑbɑ ko bɛɛn wusu kpuro sɔɔ.
Mɑnɑ bɛɛn kpɑrobɑ wɑ̃ɑ be i bikiɑ i nɛɛ,
bu bɛɛ sinɑmbu kuɑ.
11 Nɑ rɑɑ bɛɛ sinɑ boko wɛ̃ kɑ mɔru.
Mɛyɑ kon mɑɑ bɛɛ nùn mwɑɑri kɑ mɔru.
12 Nɑ Isirelibɑn durum yoruɑ nɑ yii sere sɑɑ gɑɑ.
13 Isirelin bweseru tɑ sɑ̃ɑwɑ nge bii wìn mɑrubun sɑɑ yɑ turɑ
mɑ u kpɑsɑ wɔri mɔ̀,
ɑdɑmɑ bii wi, u yinɑ u yɑrimɑ.
14 Kon bu wunɑ sɑɑ gɔribun wɑ̃ɑ yerun dɑm di.
Kpɑ n bu yɑkiɑ gɔɔn nɔmɑn di.
Gɔɔ, ɑ nɑ kɑ wunɛn bɑrɑ te ɑ rɑ kɑ tɔnu go.
Gɔribun wɑ̃ɑ yeru, ɑ nɑ kɑ wunɛn kɑm kootiɑ.
Domi nɑ ǹ mɑɑ ben wɔnwɔndu mɔ̀.
15 Bɑɑ Isirelibɑ bɑ̀ n kuurɑ ɑmɔ,
begibun suunu sɔɔ,
yibɛrɛbɑ bɑ koo nɑ nge woo sum sɑɑ sɔ̃ɔ yɑri yerun di.
Nɛ, Yinni Gusunɔ nɑ kon bu seeyɑmɑwɑ gbɑburun di,
kpɑ bu dɔkɔbɑ gberɑsiɑ.
Kpɑ bwii yi nim kpe.
Gɑ̃ɑ ni nu geɑ sɑ̃ɑ kpurowɑ bɑ koo gurɑ bu kɑ doonɑ.