138
Dikiri sáabukpana a gbɛ̃kɛ yãi
Dauda lɛ̀ɛ.
1 Mani n sáabu kpá kũ nɛ̀sɛdoo,
mani n táaki lɛ́ gbãnadenↄ arɛ.
2 Mani kútɛ mà arɛ dↄ
n kpɛ́ kũ à kú adona kpa,
mani n tↄ́ bo n gbɛ̃kɛ kũ n náanio yãi,
zaakũ n n tↄ́ kũ n yãoo sɛ̀ lei de pↄ́ sĩnda pínkila.
3 Kũ ma n sisi, n wema,
ǹ ma kù kɛ gbãna, ǹ ma swɛ̃̀ kpátɛ.
4 Tó andunia kínanↄ yã kũ n òo mà,
oni n sáabu kpá ń pínki, Dikiri.
5 Oni lɛ̀ sí Dikiri yãkɛnanↄ musu,
zaakũ Dikiri gakuri zↄ̃kↄ̃.
6 Bee kũ Dikiri kunnamusukɛo,
àdi gbɛ̃ kĩananↄ wɛ̃nda gwa,
àdi wɛ́ tá zĩdabirinↄla.
7 Bee tó wɛ́tãmmanaa lìkamai,
ndì ma wɛ̃̀ndi dãkpã,
ndì ma ibɛrɛnↄ pↄfɛ̃ kpátɛ,
ndì ma sura ba kũ n gã̀ gbãnao.
8 Dikiri ni yã kũ à ò papamɛnɛ.
Dikiri, n gbɛ̃kɛ lakana vĩro,
ǹsun makũ kũ n ma kɛ tóro.