44
Isarailanↄ faaba wɛ́kɛnaa
Kora burinↄ lɛ̀ɛ.
1 Luda, yã kũ n kɛ̀ zaa gìkɛna ó dizinↄ gↄrↄa,
ò òwɛrɛ ó sã mà.
2 N ↄ sↄ̃̀ burinↄi n wari dↄ̀ḿma,
n ó dizinↄ kàtɛ ń gbɛ̀n,
n ń kara ò dàgula.
3 Adi kɛ ń fɛ̃nɛda mɛ́ à ń ká bùsu díaro,
ń gã̀sã gbãnan ò zĩ̀i blèoro.
N zĩda gã̀sã gbãna mɛ́ à tò,
n arɛ dↄ̀ḿma kũ ń yeńyĩ yãi.
4 Mↄkↄ̃mmɛ ma Kína ũ ma Luda,
ndì tó Yakubu burinↄ zĩ̀ ble.
5 N gãin odì ↄ sↄ̃ ó ibɛrɛnↄi,
kũ n tↄ́on odì gbá pɛ́tɛpɛtɛ ó zãngurinↄa.
6 Adi kɛ ma sá náanikɛnanlo,
adi kɛ ma fɛ̃nɛda mɛ́ àdi ma boro.
7 Zaakũ mↄkↄ̃n mɛ́ ndì ó sí ó ibɛrɛnↄa,
ndì wé'i da ó zãngurinↄa.
8 Luda, odìgↄ̃ n sáabu kpá gↄrↄ sĩnda pínki,
odìgↄ̃ n tↄ́ kpá lakanaa sari.
9 Bee kũ abireo n giwái n tò wé'i ó kũ,
ndì bo kũ ó zĩ̀karinↄ doro.
10 N tò o boru kpɛ ó ibɛrɛnↄnɛ,
n tò ó zãngurinↄ ó pↄ́nↄ nàkↄ̃a.
11 N ń gbá zɛ́ ò ó dɛdɛ lán sãnↄ bà,
n ó fãkↄ̃a burinↄ tɛ́.
12 N n gbɛ̃nↄ yìa araga,
ńdi àre le a gũnlo.
13 N tò ó gbɛ̃dakenↄ ó sↄ̃sↄ̃,
gbɛ̃ kũ ò kú ó sarɛnↄ ó lalandii kɛ̀.
14 N tò o gↄ̃ baaru pↄ́ ũ burinↄnɛ,
gbɛ̃nↄ dì ń mì yĩgãwɛrɛ.
15 Madìgↄ̃ kú kũ wé'io gↄrↄ sĩnda pínki,
ma gasuu gↄ̃̀ kpá ma wɛ́i
16 ma lalandikɛrinↄ kũ ma sↄ̃̀sↄ̃rinↄ yãi
kũ ma ibɛrɛ kũ ò ye ò fĩna bomanↄ yão.
17 Abirekũ ó lé pínki,
bee kũ n yã dí sãóguro,
ódi n bàka kunna kũoo yã gbororo.
18 Ó laasun dí kɛ̃mmaro,
ódi kɛ̃ n zɛ́aro.
19 N ó kɛ́ dúgudugu,
n ó bùsu kɛ̀ gbɛ̃gbonnↄ kureki ũ,
n gusira níkiniki dàóla.
20 Tó ó Dikiri tↄ́ sã̀ógu yã,
ke tó ó wɛ́ dↄ̀ buri zĩ̀tↄnↄ tãnanↄi,
21 Luda ni gí ei yá?
Zaakũ àkũ mɛ́ à ó nɛ̀sɛgũnyãnↄ dↄ̃ pínki.
22 N yãi ó kú ga lɛ́i zaa kↄnkↄ ari ↄkↄsi,
òdi ó ditɛ lán sã kũ oni ń kùtu kpánↄ bà.
23 Ǹ vu Dikiri! À kɛ̀ dera ntɛn i oo?
Ǹ futɛ! Ǹsun gíwái gↄrↄ sĩnda pínkiro.
24 À kɛ̀ dera n kↄ̀kↄtↄↄ dↄ̀wɛrɛɛ?
Ó wɛ̃ndakɛ kũ ó wɛ́tãmmanaao sã̀ngun yá?
25 O gↄ̃ yĩna lukutɛ̃n,
o gↄ̃ wutɛna zĩtɛ.
26 Ǹ futɛ ǹ kpáwái,
ǹ mↄ́ ǹ ó bo n yenyĩ yãi.