28
1 Yãvãnikɛrii dì bàa lɛ́, bee tó òtɛn pɛ́aro,
gbɛ̃ mana dìgↄ̃ wↄ́rↄgↄ vĩ lán músu bà.
2 Tó bùsu taari kɛ̀ zↄ̃kↄ̃, a kínanↄ dìgↄ̃ dasimɛ,
ama laakaride yãdↄ̃ri ni tó aafia gↄ̃ kun.
3 Kína kũ àdi wɛ́ tã takasidenↄa
de lán legũ kũ à mà à pↄ́ble yàkaa bàmɛ.
4 Dokadarisarinↄ dì yãvãnikɛrinↄ sáabu kpá,
dokadarinↄ sↄ̃ òdi fìti kɛ kũńwo.
5 Gbɛ̃ vãninↄ yãzɛde mì dↄ̃ro,
ama gbɛ̃ kũ òdi Dikiri arɛ wɛtɛnↄ dↄ̃ swáswa.
6 Takaside taarisaride mana
de aruzɛkɛde yãlɛkpɛrɛkɛrila.
7 Nɛ́ dokadari asãnsĩni vĩ,
pãpãdenↄ gbɛ̃nna dì wé'i da a deamɛ.
8 Gbɛ̃ kũ àdi a aruzɛkɛ kara ↄgↄ'i zↄ̃kↄ̃ↄ gũn
tɛn pↄ́ kakara gbɛ̃ kũ àdi takasidenↄ wɛ̃nda gwanɛmɛ.
9 Gbɛ̃ kũ àdi doka kpá sãkoto,
Luda dì zã a aduakɛnan.
10 Gbɛ̃ kũ àdi gbɛ̃ mananↄ da zɛ́ vãnia
ni lɛ́tɛ à da a zĩda tankutɛmmɛ,
taarisaridenↄ sↄ̃ oni bo mana.
11 Ɔgↄde dì a zĩda ditɛ ↄ̃ndↄ̃de ũmɛ,
ama takaside asãnsĩnide dì a ↄ̃ndↄ̃ dↄ̃amɛ.
12 Tó gbɛ̃ mananↄ zĩ̀i blè,
gbɛ̃ sĩnda pínki dì ĩa dãmɛ,
tó yãvãnikɛrinↄ kpata blè,
baadi dìgↄ̃ mì kpáguimɛ.
13 Tó n n taarinↄ ùtɛ, ĩni gɛ́ arɛro,
tó n ò akũsↄ̃ n tò, Luda ni n wɛ̃nda gwa.
14 Arubarikademɛ gbɛ̃ kũ àdigↄ̃ Dikiri vĩna vĩ ũ,
sãgbãnade sↄ̃ àdi lɛ́tɛ à da yãn.
15 Gbɛ̃ pãsĩ kũ àdi kí ble takasidenↄa
de lán músu kũ àtɛn pũtã bàmɛ,
lán sàbo kũ àtɛn kusiḿma bà.
16 Don'arɛde kũ àdi wɛ́ tã a gbɛ̃nↄa faya vĩro,
gbɛ̃ kũ à zã̀ ↄgↄvãnilenan wɛ̃̀ndii dìgↄ̃ gbã̀na.
17 Gbɛ̃dɛri kũ a laasun tɛn wari dↄa
nigↄ̃ bàa lɛ́ ari à gɛ́ gaomɛ.
Gbɛ̃ke sún kpánɛro.
18 Gbɛ̃ kũ àdi yã kɛ a zɛ́a nigↄ̃ aafiamɛ,
yãdↄrↄsarikɛri sↄ̃ ani lɛ́tɛ kãnto.
19 Gbɛ̃ kũ àdi laakari dↄ a bú zĩa dìgↄ̃ kãna,
gbɛ̃ kũ àdi pɛ́ gukoria sↄ̃ àdigↄ̃ kú takasi gũmmɛ.
20 Luda ni arubarika da náaniden manamana,
gbɛ̃ kũ àtɛn wã à kɛ ↄgↄde ũ ni bo pãro.
21 Gbɛ̃wɛgwana manaro,
bee kũ abireo gbɛ̃ ni taari kɛ burodi kusu yãi.
22 Sãnkarade dì wã kũ aruzɛkɛlenaao,
àdigↄ̃ dↄ̃ kũ takasi ni a lero.
23 Gbɛ̃ kũ àdi kpãkɛ̃ gbɛ̃i nigↄ̃ nna kãao
de gbɛ̃ kũ à a tↄ́ nna sìla.
24 Gbɛ̃ kũ à kpãni ò a de ke a daa,
akũ àtɛn pi, taarinlo,
ade lɛɛlɛ kũ kpãni wɛ́dewɛomɛ.
25 Gbɛ̃ kũ à wãkũ vĩ dì fìti damɛ,
gbɛ̃ kũ à Dikiri náani vĩ mɛ́ ani karana le.
26 Gbɛ̃ kũ àtɛni a zĩda náani kɛ bi yↄ̃nkↄmɛ,
gbɛ̃ kũ à tɛ́ ↄ̃ndↄ̃i mɛ́ ani bo mana.
27 Pↄ́ dì kĩa gbɛ̃ kũ àdi takasidenↄ gba pↄ́aro,
òdi gbɛ̃ kũ àdi ń wɛ́ gwaro kámɛ.
28 Tó yãvãnikɛrinↄ kpata blè,
baadi dìgↄ̃ mì kpáguimɛ.
Tó ò gàga, gbɛ̃ mananↄ dì dagula.