30
Dikiri sáabukpanaa
Lɛ̀ kũ Dauda dà Luda ↄn sakɛna yãi.
1 Mani n tↄ́ sɛ́ lei Dikiri,
zaakũ n ma kara,
ńdi tó ma ibɛrɛnↄ ma nɛro.
2 Dikiri ma Luda, ma ↄ́ↄ dↄ̀nnɛ,
akũ n ma gba aafia.
3 Dikiri, n ma si miraa,
ńdi tó ma si gyãwãnnlo.
4 Dikiri gbɛ̃nↄ, à a tↄ́ kpá,
à a tↄ́ kũ à kú adona sáabu kpá.
5 Zaakũ a pↄfɛ̃naa dì la kũ lao lero,
à arubarika mɛ́ àdigↄ̃ kun ari gbɛ̃ wɛ̃̀ndi lɛ́n.
Ɔ́ↄdↄnaa dìgↄ̃ kun gwãani,
akũ gu dì dↄ kũ pↄnnao.
6 Kũ má kú nnamanaa gũn ma pì:
Mani kpágula zikiro.
7 Dikiri, kũ n arubarikaa dàmagu,
n ma zɛ gíngin lán kpi bà.
Ama kũ n kpɛ lìmɛnɛ,
ma gↄ̃ bídi gũn.
8 Mↄkↄ̃n Dikiri, ma n sisi,
ma kútɛ kɛ̀ ma dikiriinɛ ma pì:
9 Bↄ́ àreen ma gana ke ma sina gyãwãn vĩi?
Ma mira ni n tↄ́ kpán yá?
Ani n náani kpàkpa kɛn yá?
10 Ǹ ma yã ma Dikiri ǹ ma wɛ̃nda gwa,
Dikiri, ǹgↄ̃ de ma kpanyĩri ũ.
11 N ma ↄ́ↄdↄnaa lìtɛ ũwãna ũ,
n ma uta kasanↄ bↄ̀tɛma,
n pↄnna dàmɛnɛ pↄ́kasa ũ.
12 Manigↄ̃ yĩtɛnaro, manigↄ̃ n tↄ́ kpámɛ,
Dikiri ma Luda,
manigↄ̃ n sáabu kpá gↄrↄ sĩnda pínki.