64
Ǹ ma sí gbɛ̃ vãninↄ ↄĩ
Dauda lɛ̀ɛ.
1 Luda, ǹ ma ndana ma,
ǹ ma bo ma ibɛrɛ kũ òtɛni vĩna damainↄ ↄĩ.
2 Ǹ ma utɛ gbɛ̃ vãni kũ ò lɛ́ kpàkũsũmainↄnɛ,
yãvãnikɛri zukade pìnↄ.
3 Òdi ń lɛ́ kɛkɛ lán fɛ̃nɛda bà,
yã pãsĩnↄ dì bo ń lɛ́n lán kà sɛwɛde bà.
4 Òdi taarisaride dãdã ò a pá,
òdi a pá kãnto, vĩna dì ń kũro.
5 Òdi tɛ́ kákↄ̃gu ń vãnikɛnaa gũn,
òdi bàkpakpannɛna gusarɛ yã gↄ̃gↄ̃
òdi pi: Gbɛ̃ke ni ó ero.
6 Òdi vãnikɛna yã gↄ̃gↄ̃ ò pi,
yã kũ o a lɛ́ kpàkũsũ papana.
Bisãsiri nɛ̀sɛgũnyãnↄ asiri zↄ̃kↄ̃.
7 Ama Luda ni ń pá kũ kàao,
ani ń kĩnna kãnto.
8 Ani tó yã kũ ò ò wí ń musu,
gbɛ̃ kũ à ń é pínki nigↄ̃ mì kɛ dékũdekũ
ò pi taarɛ.
9 Vĩna ni gbɛ̃ sĩnda pínki kũ,
oni Luda yãkɛnanↄ baba,
onigↄ̃ yã kũ à kɛ̀nↄ laasun lɛ́.
10 Gbɛ̃ mananↄ, àgↄ̃ pↄnna kɛ Dikiri gũn ò nai,
nɛ̀sɛpuradenↄ, àgↄ̃ a táaki lɛ́ ń pínki.