116
Gbɛ̃ kũ à bò ga lɛ́i Dikiri sáabukpanaa
1 Má ye Dikirii, zaakũ à ma yã mà,
à ma wikilɛnaawa mà.
2 Manigↄ̃ a sísi ari ma wɛ̃̀ndi lɛ́n,
kũ à sã kpàmai yãi.
3 Ga bàa fĩ̀kãmai yã,
mira wãwã tↄ̃̀ma,
wɛ́tãmmana kũ pↄsirao dàmala.
4 Akũ ma Dikiri sìsi ma pì:
Dikiri, n yã nna, ǹ ma mì sí.
5 Dikirin sùru vĩ akũsↄ̃ à mana,
ó Luda wɛ̃nda vĩ.
6 Dikiri dì gbãnasaridenↄ dãkpã,
kũ ma busa, à ma sura bà.
7 Ma swɛ̃̀, ǹ kɛkɛ ǹ kpátɛ,
zaakũ Dikiri yã mana kɛ̀nnɛ.
8 Dikiri, n ma bo ga lɛ́i,
n wɛ́'i wàramɛnɛ, ńdi tó ma gɛ̃̀ síro,
9 de màgↄ̃ tɛ́ n arɛ gbɛ̃ bɛ̃nɛnↄ kukia la.
10 Bee kũ wari tↄ̃̀ma ma gↄ̃ búgubugu,
má kpɛ́ a náanikɛna, akũ ma yã ò.
11 Bídi ma kũ ma pì:
Gbɛ̃ sĩnda pínki bi ɛ́kɛdenↄmɛ.
12 Bↄ́n mani fĩna boo Dikirinɛ
yã mana kũ à kɛ̀mɛnɛ pínki musuu?
13 Mani Dikiri surabana toko sɛ́ musu,
mani a sísio.
14 Mani lɛ́ kũ ma kɛ̀ Dikirianↄ papa
a gbɛ̃nↄ wára ń pínki.
15 Dikiri yãmarinↄ gana bɛ̀ɛrɛ vĩnɛ.
16 Dikiri, n yã nna, n zↄ̀bleriimɛ ma ũ,
nↄgbɛ̃ kũ à zↄ̀ↄ blènnɛ nɛ́mɛ ma ũ,
n ma bo bàn.
17 Mani kɛnnakũkↄ̃o sa omma,
mani n sísio, Dikiri.
18 Mani lɛ́ kũ ma kɛ̀ Dikirianↄ papa
a gbɛ̃nↄ wára ń pínki
19 a kpɛ́ ↄnn Yurusalɛmu gũn.
Aleluya!