88
Kunna ga lɛ́i aduakɛnaa
Ɛzɛra buri Emani lɛ̀ɛ.
1 Dikiri Luda ma Surabari,
matɛn wiki lɛ́mma fãnantɛ̃ kũ gwãanio.
2 Ǹ tó ma aduakɛna kámma,
ǹ sã kpá ma ↄ́ↄdↄnaai.
3 Zaakũ yã'ũmmana ma nɛ̀sɛɛ pà,
ma wɛ̃̀ndii kú ga lɛ́i.
4 Ò ma da gbɛ̃ kũ òtɛn si gyãwãnnnↄ tɛ́,
ma gↄ̃ gbãnasaride ũ.
5 Ò pã kpàmai ò ma da gɛ̀nↄ tɛ́
lán gbɛ̃ kũ ò wutɛna miran sↄ̀rↄrↄnↄ bà,
lán gbɛ̃ kũ ń yã dↄngu doro
ń bàka kú kũnworonↄ bà.
6 N ma zu wɛ̀ɛ lòkoton
ari zĩtɛ tú tↄ̃̀nↄwɛɛ gusiran.
7 N pↄfɛ̃ tↄ̃̀ma,
a ísↄ̃ dàmala.
8 N tò ma gbɛ̃nↄ ma zukũna,
n tò ò ye ma kãiro.
Ò ma tata, boki kunlo,
9 warikɛna ma wɛ́ sira kũ̀.
Matɛni n sísi zaa kↄnkↄ ari ↄkↄsi,
ma ↄnↄ dↄnanyĩ.
10 Gɛ̀nↄn ndì yãbonsarɛ kɛńnɛ yá?
Gyãwãndenↄ mɛ́ òdi futɛ ò n sáabu kpá yá?
11 Òdi n gbɛ̃kɛ baba mira gũnn yá?
Òdi n náanikɛna yã o gyãwãnn yá?
12 Ò n daboyãnↄ dↄ̃ gusira gũnn yá?
N yãmanakɛnanↄ dↄ̃na kú yãsãnguki gũnn yá?
13 Dikiri, matɛn ↄ́ↄ dↄnnɛ,
ma aduakɛna kↄnkↄ dì ká n kĩnaa.
14 Bↄ́yãi ntɛn gímaii, Dikiri?
À kɛ̀ dera n mìkpɛrɛ zùmɛnɛɛ?
15 Má kú ga lɛ́i wɛ̃ndawɛ̃nda zaa ma kɛfɛnnakɛgↄrↄa,
n yã pãsĩnↄ tↄ̃̀ma, ma gↄ̃ sã̀ii.
16 N pↄfɛ̃namai dàmala,
n vĩnapↄnↄ ma kakatɛ.
17 Ò dàmala lán í bà zaa kↄnkↄ ari ↄkↄsi,
ò lìkamai mámmam.
18 N tò ma gbɛ̃nↄ kũ ma gbɛ̃nnanↄ ma zukũna,
gusira mɛ́ à gↄ̃̀ ma kpàasi ũ.