4
Ɛlifaza yãwena Ayubaa
1 Akũ Temana gbɛ̃ Ɛlifaza yã wèa à pì:
2 Asa tó gbɛ̃ yã ònnɛ, ĩni pↄ fɛ̃roo?
Zaakũ mani fↄ̃ màgↄ̃ yĩtɛnaro.
3 Ǹ dↄn lákũ n lɛ́ dà gbɛ̃nↄa dasi nà,
n gbɛ̃ kũ ń gbãna làkanↄ gbà swɛ̃̀ɛ.
4 N yã gbɛ̃ kũ òtɛn funↄ sɛ̀ lei,
n gbɛ̃ kũ ò busananↄ gbà gbãna.
5 Kũ yã n le sà, akũ ntɛn fu,
kũ à sùmma, n bídi kɛ̀.
6 N vĩnakɛna Ludanɛ dí n laakari kpátɛroo?
N kunna taari sari dì tó ǹgↄ̃ tãmaa vĩroo?
7 Ǹ laasun lɛ́ ǹ gwa!
Kisira taarisaride lè ziki ari à gà yá?
Mán ò gbɛ̃ mananↄ kàkatɛn zikii?
8 Gbɛ̃ kũ à yã vãni bú wì à yãkete tↄ̃̀a,
ma è abire mɛ́ àdi butɛnɛ.
9 Luda lɛ́'ĩa mɛ́ àdi a kakatɛ,
a pↄ́ bona a yĩn mɛ́ àdi a dúgu zↄ̃.
10 A pũtãna kũ kòto gbãnao lán músuu bà dì láka,
Luda dì a saka woronɛ.
11 Àdi ga lán músu kũ à nↄ̀bↄↄ wɛ̀tɛ à kùraii bà,
a nɛ́nↄ ni gbasa ò fãkↄ̃a.
12 Yã sùma kpãni asiri gũn,
a ĩa gɛ̃̀ ma sãn.
13 Gↄrↄ kũ matɛn nana bɛ̃̀nɛ o gwãani,
gↄrↄ kũ gbɛ̃nↄ i ò ò kà zã̀,
14 vĩna ma kũ matɛn lukaluka,
ma mɛ̀gu sĩnda pínki tɛn luka.
15 Ĩa ke buri ma pa ma ãnnwa,
ma mɛ̀kãsɛsɛɛ fùtɛ à zɛ̀.
16 Kũ à zɛ̀, mádi a taka dↄ̃ro,
pↄ́ pì kú ma arɛ,
akũ ma a kòto kpãni mà à pì,
17 bisãsiri ni fↄ̃ àgↄ̃ de yãnnade ũ Ludanɛ yá?
Gbɛ̃ ni fↄ̃ àgↄ̃ zɛ̃na a Kɛ̀ri arɛ yá?
18 Zaakũ Luda dì a malaikanↄ náani kɛro,
akũsↄ̃ àdi a zĩkɛrii pìnↄ taari le,
19 ókↄ̃nↄ kũ ó mɛ̀ de lán ɛ̃ kpɛ́ bà,
ó kasana de bùsu kori ũ
akũsↄ̃ òdi ó dúgu zↄ̃ lán dã̀mboroo bà,
oni ó pↄ́ o dↄ yá?
20 Zaa kↄnkↄ ari ↄkↄsi gbɛ̃nↄ dì gaga,
òdi kakatɛ ari gↄrↄ sĩnda pínki,
òdi ń tàasi káro.
21 Luda dì ń kuta lí gborońnɛ,
akũ òdi ga ↄ̃ndↄ̃ sari.