34
Dikiri manakɛnaa
Lɛ̀ kũ Dauda dà gↄrↄ kũ à a zĩda dìtɛ ĩade ũ Abimɛlɛki arɛ, ari Abimɛlɛki pɛ̀a à tà.
1 Manigↄ̃ Dikiri tↄ́ sɛ́ lei lakanaa sari,
manigↄ̃ a tↄ́ kpá lákũ gu dìgↄ̃ dↄ nà.
2 Manigↄ̃ ĩa dã Dikiri yã musu,
takasidenↄ ni ma ò pↄnna kɛ.
3 À zↄ̃kↄ̃kɛ dↄ̃ Dikirinɛ kũmao,
ò a tↄ́ bo lɛɛlɛ.
4 Ma Dikiri ki wɛ̀tɛ, akũ à wèma,
à ma bo ma vĩnanↄ gũn.
5 Gbɛ̃ kũ ń wɛ́ dↄinↄ ãn nigↄ̃ werena,
wé'i ni ń kũ zikiro.
6 Gbɛ̃ takaside dí Dikiri sìsi, akũ à wèa,
à a bò a warinↄ gũn pínki.
7 Dikiri Malaika dìgↄ̃ kú a vĩnakɛrinↄ sarɛ,
àdi ń mì sí.
8 À lɛ́ kɛ à gwa, áni dↄ̃ kũ Dikiri nna,
arubarikaden gbɛ̃ kũ à nài ũ.
9 Dikiri gbɛ̃nↄ, à vĩna kɛnɛ,
pↄ́ke dì kĩa à vĩnakɛrinↄaro.
10 Nà dì músunↄ dɛ, pↄ́ble dì kĩaḿma,
ama pↄ́ mana ke dì kĩa Dikiri ki wɛtɛrinↄaro.
11 Gbɛ̃nↄ, à mↄ́ à ma yã ma,
mà vĩnakɛna Dikirinɛɛ dadaárɛ.
12 Ákↄ̃nↄ kũ á ye á wɛ̃̀ndi gↄ̃ mana
akũsↄ̃ á ye á kunna gↄ̃ nna,
13 à á lɛ́ kũ kũ yãvãni'onaao,
àsun tó ɛ́kɛ bo á lɛ́nlo.
14 À kpɛ li yã vãninɛ à yã mana kɛ,
à aafia zɛ́ wɛtɛ àgↄ̃ tɛ́i.
15 Dikiri dìgↄ̃ wɛ́ tɛ́ gbɛ̃ mananↄi,
àdi sã kpá ń ↄ́ↄdↄnaai.
16 Dikiri dì kpɛ li yãvãnikɛrinↄnɛ,
de ń yã sún dↄ gbɛ̃keguro yãi.
17 Tó gbɛ̃ mananↄ lɛ́ zù Dikirii, àdi ma,
àdi ń bo ń warinↄ gũn pínki.
18 Dikiri kãni kũ gbɛ̃ kũ ń pↄ yàkanↄ,
àdi kpá gbɛ̃ kũ ń ãn sisinanↄi.
19 Wari dìgↄ̃ gbɛ̃ mana le gɛ̃̀n baaakↄ̃,
ama Dikiri dì a bo a gũn pínki.
20 Àdi a wánↄ dãkpã pínki,
a ke dì ɛ́ro, bee mɛ̀n do.
21 Kisira ni gbɛ̃ vãninↄ dɛdɛ,
yã ni vutɛ gbɛ̃ mana ibɛrɛnↄa.
22 Dikiri dì a zↄ̀blerinↄ mì sí,
yã ni vutɛ gbɛ̃ kũ à naiaro.