56
Zĩdakpana Ludaa
Lɛ̀ kũ Dauda dà gↄrↄ kũ Filisitininↄ a kũ̀ zaa Gata.
1 Ǹ ma wɛ̃nda gwa Luda, òtɛn pɛ́ma,
òdigↄ̃ zĩ̀ ká kũmao ògↄ̃ wɛ́ tãma gↄrↄ sĩnda pínki.
2 Ma kpàkparinↄ dìgↄ̃ pɛ́ma gↄrↄ sĩnda pínki,
ń karambaani yãin òtɛn zĩ̀ ká kũmao.
3 Tó vĩna tɛni ma kũ, mani n náani kɛ.
4 Mani Luda tↄ́ kpá yã kũ à ò yãi,
má Luda náani vĩ, mani vĩna kɛro.
Bↄ́n bisãsiri ni fↄ̃ à kɛmɛnɛɛ?
5 Òdigↄ̃ ma yã litɛ kpɛdangara gↄrↄ sĩnda pínki,
òdigↄ̃ ma kpákpa kũ yã vãnio.
6 Òdi kↄ̃ kakaramai ò natɛmɛnɛ,
òdi ma kpákpa ògↄ̃ ye ò ma dɛ.
7 Luda, ǹsun tó ń gbɛ̃ke boro,
ǹ burinↄ nɛ kũ pↄfɛ̃o.
8 Ǹ ma warikɛna yã da,
ǹ ma wɛ́tɛ̃kↄtɛna ká n tùruu gũn.
À kú n takada gũnloo?
9 Tó ma lɛ́ zù Ludai,
ma ibɛrɛnↄ ni boru kũ kpɛo,
manigↄ̃ dↄ̃ kũ à yã sìmɛnɛ.
10 Mani Luda tↄ́ kpá yã kũ à ò yãi,
ee, mani Dikiri tↄ́ kpá yã pì ona yãi.
11 Má Luda náani vĩ, mani vĩna kɛro.
Bↄ́n bisãsiri ni fↄ̃ à kɛmɛnɛɛ?
12 Luda, mani lɛ́ kũ ma gbɛ̃̀nnɛnↄ fĩna bo,
mani kɛnnakũkↄ̃o sa omma.
13 Zaakũ n ma si ga lɛ́i,
ńdi tó ma gɛ̃̀ɛ sìro,
de màgↄ̃ kure kũnwo
gupura kũ àdi wɛ̃̀ndi kpáḿma gũn.