139
Dikiri yã sĩnda pínki dↄ̃
Dauda lɛ̀ɛ.
1 Dikiri, n ma yã gwàgwa n dↄ̃̀,
2 ń ma vutɛna kũ ma futɛnaao dↄ̃,
zaa zã̀zã ń ma laasunnↄ dↄ̃.
3 Ndì ma táa'ona kũ ma wutɛnaao tàasi ká,
n kↄ̃ dↄ̃̀ kũ ma yãnↄ pínki.
4 Ari yã gↄ̃ bo ma lɛ́n,
Dikiri, ń dↄ̃ sãnsãn.
5 Ń likamai kpɛ kũ arɛo,
n ↄ kúmala.
6 Dↄ̃na bire demɛnɛ daboyã ũmɛ,
à demala, ma ↄ̃ndↄ̃ dí káaro.
7 Mán mani gɛ́n mà kɛ̃ n Niniaa?
Mán mani bàa sí mà gɛ́n mà kuranyĩi?
8 Tó ma futɛ ma gɛ musu, ń kú gwe!
Tó ma wutɛki kɛ̀ gyãwãn, mↄkↄ̃mmɛ gwe!
9 Tó ma futɛ ma gɛ ifãboki kpa,
tó ma gɛ vutɛ ísira bara ifãlɛtɛ kpa,
10 bee gwemɛ má na n ↄĩ,
ĩnigↄ̃ ma kũna kũ n ↄplao.
11 Tó ma pì gusira damala,
ke gupura kũ à likamai li gwãani ũ,
12 gu dìgↄ̃ sirannɛro,
gwãani dìgↄ̃ dennɛ lán fãnantɛ̃ bàmɛ,
gupura kũ gusirao dìgↄ̃ lɛɛlɛnnɛmɛ.
13 Mↄkↄ̃n mɛ́ n ma gũn kɛ̀,
n ma í kàsa ma da nɛ̀sɛn.
14 Ma n sáabu kɛ̀ kũ ma kɛna naasi vĩ
akũsↄ̃ à yãbonsarɛ vĩ.
N yãkɛnanↄ dì bo ń sarɛ,
má dↄ̃ sãnsãn ma nɛ̀sɛn.
15 Gↄrↄ kũ n ma í kàsa nɛ́'isↄↄ gũn,
ma wá ke utɛnannɛro.
Kũ ma mɛ̀ tɛn li asiri gũn gwe,
16 n wɛ́ sì ma nɛ́gbĩnilɛ.
Lákũ n ma gↄrↄ dìtɛ nà pínki,
a lɛ́ kú n takadan
zaade a ke dí naaro.
17 Luda, n laasunn bɛ̀ɛrɛ vĩmɛnɛ manamana,
a lɛ́ vĩro fá!
18 Tó má ye mà naro,
ń dasi de bùsu'atɛ̃la,
tó ma vu,
madìgↄ̃ kú kũnwo ari tera.
19 Luda, tó ĩni gbɛ̃ vãninↄ dɛdɛ dé?
À gomala, ákↄ̃nↄ gbɛ̃dɛrinↄ!
20 N ibɛrɛnↄ dì n yã o kũ nɛ̀sɛ vãnio,
n tↄ́ bɛ̀ɛrɛ vĩ n lɛ́nlo.
21 Dikiri, madì zã gbɛ̃ kũ ò zã̀ngunↄguroo?
Madì gí gbɛ̃ kũ ò fùtɛnyĩnↄ kãi.
22 Má yãke vĩńnɛro, se zãngu,
madì ń ditɛ ma ibɛrɛnↄ ũmɛ.
23 Luda, ǹ ma gwagwa ǹ ma nɛ̀sɛ dↄ̃,
ǹ ma yↄ̃ ǹ ma gwa ǹ ma laasun dↄ̃.
24 Ǹ gwa tó má laasun vãni ke vĩ,
ǹ ma da zɛ́ kũ àdigↄ̃ kun gↄrↄ sĩnda pínkiaa gũn.