115
Dikiri mɛ́ àdi arubarika dańgu
1 Adi kɛ ókↄ̃nↄnlo Dikiri,
adi kɛ ókↄ̃nↄnlo,
mↄkↄ̃mmɛ ń de ò n tↄ́ bo
n gbɛ̃kɛ kũ n náanio yãi.
2 À kɛ̀ dera burinↄ dì ó la
ò pi ó Luda kú máa?
3 Ó Luda kú musu,
pↄ́ kũ à yein àdi kɛ.
4 Ò ń tãnanↄ pì kũ andurufuuo kũ wuraao,
bisãsiri ↄzĩmɛ.
5 Ò lɛ́ vĩ, ama òdi yã oro,
ò wɛ́ vĩ, ama òdi gu ero.
6 Ò sã vĩ, ama òdi yã maro,
ò yĩ vĩ, ama òdi pↄ́ gbĩ maro.
7 Ò ↄ vĩ, ama òdi pↄ́ kũro,
ò gbá vĩ, ama òdi táa oro,
òdi kòto kɛkɛro.
8 Ń pìrinↄn lɛɛlɛ kũńwomɛ
kũ gbɛ̃ kũ òtɛni ń náani kɛnↄ ń pínki.
9 Isarailanↄ, à Dikiri náani kɛ!
Àkũmɛ á kpanyĩri ũ kũ á sɛ̃gbakoo.
10 Haruna burinↄ, à Dikiri náani kɛ!
Àkũmɛ á kpanyĩri ũ kũ á sɛ̃gbakoo.
11 Dikiri vĩnakɛrinↄ, à Dikiri náani kɛ!
Àkũmɛ á kpanyĩri ũ kũ á sɛ̃gbakoo.
12 Dikiri dↄ̀ ó yãn,
ani arubarika daógu.
Ani arubarika da Isaraila burinↄgu,
ani arubarika da Haruna burinↄgu,
13 ani arubarika da a vĩnakɛrinↄgu,
nɛ́ fíti gbɛ̃ zↄ̃kↄ̃.
14 Dikiri á buri kara,
ákↄ̃nↄ kũ á nɛ́nↄ.
15 Dikiri arubarika daágu,
musu kũ zĩtɛo Kɛ̀rii.
16 Musu bi Dikiri pↄ́mɛ,
ama à zĩtɛ nà bisãsirinↄnɛ ń ↄĩ.
17 Adi kɛ gɛ̀nↄ mɛ́ òdi Dikiri táaki lɛ́ro,
kesↄ̃ gbɛ̃ kũ ń lɛ́ yĩtɛnↄ.
18 Ókↄ̃nↄ, ónigↄ̃ Dikiri sáabu kpá
zaa tera ari gↄrↄ sĩnda pínki.
Aleluya!