39
1 Ń zↄ̃ nɛ́'igↄrↄ dↄ̃ yá?
N gãsi è gↄrↄ kũ àtɛn nɛ́ i yá?
2 Ndì ń nↄ̀ mↄ dↄdↄ yá?
Ndì ń nɛ́'igↄrↄ dↄ̃ yá?
3 Òdi kútɛ ò nɛ́ imɛ,
akũ ń nɛ́'iwãwã dì kpátɛ.
4 Ń nɛ́nↄ dì gbãna kũ sɛ̃̀n òdi pɛ́tɛ,
òdi gɛ̃ zɛ́la òdi su ń danↄa doro.
5 Dí mɛ́ à tò zaakisɛ̃ntɛ gↄ̃̀ a zĩdanɛɛ?
Dí mɛ́ à a pòro à a gbàrɛɛ?
6 Ma sɛ̃̀ntɛ dìtɛnɛ a bɛ ũmɛ,
ma zĩtɛ wiside kɛ̀nɛ a kúki ũ.
7 Àdi pã kpá wɛ̃tɛ kĩnii,
àdi a kpàkɛrii zuka maro.
8 Àdigↄ̃ kure sĩ̀sĩnↄa àgↄ̃ sɛ̃̀ wɛtɛ,
àdigↄ̃ kpátɛ kɛ pↄ́ ísinↄi pínki.
9 Zùsɛ̃ntɛ ni we à zĩ kɛnnɛ yá?
Ani we à i n zùnↄ karan yá?
10 Ĩni bà dↄa de à bú wínnɛ yá?
Ĩni gbãngo danɛ de à kpase kɛ̃nnɛ yá?
11 Ĩni náani dↄa a gbãna zↄ̃kↄ̃ yãii?
Ĩni n zĩ tónɛ yá?
12 Ĩni a náani kɛ à n pↄ́wɛ sɛ́sɛ
à suonnɛ pↄ́wɛgbɛ̃kia yá?
13 Sↄ̃bã dì a dɛ̀mbɛrɛnↄ poro kũ pↄnnao,
ama ani sí lɛkↄ̃a kũ tokũ dɛ̀mbɛrɛoro.
14 Àdi nɛ́gbĩni da zĩtɛ,
àdi tó bùsu'atɛ̃ nɛ́gbĩnii pìnↄ wã à pipi.
15 À sã̀sãn kũ oni su ò gɛ̀sɛ pɛ́tɛa à wíwi,
kesↄ̃ nↄ̀bↄsɛ̃ntɛnↄ ni táa oa.
16 Àdigↄ̃ pãsĩ kũ a nɛ́nↄ,
ĩnigↄ̃ dↄ̃ se a zĩda nɛ́nↄnlo,
zĩ pã kɛnaa dì kɛnɛ yãke ũro.
17 Zaakũ mádi a gba ↄ̃ndↄ̃ro,
mádi a baka da fayadenↄ tɛ́ro.
18 Ama tó à fùtɛ à bò kũ bàao,
àdi gɛ̃ sↄ̃la à a dìri yáa dↄ.
19 Mↄkↄ̃n mɛ́ ndì tó sↄ̃ gↄ̃ gbãna vĩ yá?
Mↄkↄ̃n mɛ́ n sɛ̀rɛkã pɛ̀pɛ a wakaaa yá?
20 Mↄkↄ̃n mɛ́ ndì tó àgↄ̃ vĩvĩ lán kwa bà yá?
A pↄ́ bona a yĩn kĩni gbãna dì tó vĩna ń kũ.
21 Àdi a gbá gátɛgatɛ guvutɛn,
àdi pↄnna kɛ a gbãna yãi,
akũ àdi gɛ́ da zĩ̀karinↄlɛ.
22 Àdi pↄ́ kũ òdi vĩna kɛnɛ yáa dↄ,
swɛ̃̀ɛ dì kɛ̃aguro, àdi boru kpɛ fɛ̃nɛdanɛro.
23 Kàa dìgↄ̃ kĩni kɛ gbàtan a musu,
sári lɛ̀kɛtɛ kũ sári gésedeo dì pí.
24 Tó ò zĩ̀ kuru pɛ̀, àdigↄ̃ a zĩda daki dↄ̃ro,
àdigↄ̃ zĩtɛ lɛ́lɛ àdigↄ̃ vĩvĩ àdigↄ̃ kɛ kɛ̀rɛkɛrɛ.
25 Tó ò kuru yĩsãm pà,
àdi pↄ́ bo a yĩn à pi, ɛ̃hɛ̃!
Àdigↄ̃ zĩ̀ ĩa sɛ́sɛ zaa zã̀zã
kũ gbɛ̃ zↄ̃kↄ̃nↄ wiki gbãnao kũ kùwikikɛnaao.
26 N ↄ̃ndↄ̃ mɛ́ à tò boro dì yàa kɛ,
à a dɛ̀mbɛrɛ poro à gɛ́ gɛ̀nↄmidↄki kpa yá?
27 Mↄkↄ̃n mɛ́ n dìtɛ vãunɛ
àgↄ̃ vura zã̀zã à a sà da zaa musu yá?
28 Àdigↄ̃ kú gbɛ̀ɛ musu, gwen àdi in,
àdi di gbɛ̀ mìsↄ̃ntɛa a aafialeki ũ.
29 Zaa gwen àdigↄ̃ kpátɛ kɛ pↄ́blei,
àdi wɛ́ pá pↄ́nↄa zaa zã̀.
30 Arun a nɛ́nↄ pↄ́ble ũ,
gu kũ pↄ́ gɛ̀ kún, gwen àdigↄ̃ kún.